b"\n_START_ARTICLE_\nGuineu grisa\n_START_SECTION_\nMorfologia\n_START_PARAGRAPH_\nLa mida \xc3\xa9s similar a la del coiot, per\xc3\xb2 seria dif\xc3\xadcil confondre aquests animals entre si. La guineu grisa t\xc3\xa9 el musell m\xc3\xa9s curt i agut, les orelles m\xc3\xa9s desenvolupades i les potes proporcionalment m\xc3\xa9s curtes. La cua \xc3\xa9s llarga i espessa, molt poblada. El pelatge \xc3\xa9s gris fosc o platejat al dors, tornant-se vermell\xc3\xb3s en els flancs i les potes, i blanc al ventre. Una banda de p\xc3\xa8l negre creua el cos des del clatell a la punta de la cua, seguint tot el llom de l'animal. Les galtes i la gola s\xc3\xb3n blanques, i s'aprecien dues ratlles fines de p\xc3\xa8l negre que parteixen des dels ulls cap enrere.\n_START_SECTION_\nEcologia\n_START_PARAGRAPH_\nLes guineus grises habiten en boscos m\xc3\xa9s o menys tancats i s\xc3\xb3n els \xc3\xbanics c\xc3\xa0nids (al costat dels seus propers parents, les guineus illenques) capa\xc3\xa7os d'enfilar-se als arbres. Tamb\xc3\xa9 se'ls pot veure en zones de matoll esp\xc3\xa8s i, encara que prefereixen llocs poc alterats per la m\xc3\xa0 de l'home, ocasionalment s'acosten fins a zones de cultiu i nuclis de poblaci\xc3\xb3. Cacen petits animals com ocells, esquirols i ratolins i complementen la seva dieta amb petits fruits com les baies i amb carronya._NEWLINE_\xc3\x89s possible que en temps antics la guineu grisa fos domesticada o semidomesticada pels indis de l'actual Calif\xc3\xb2rnia i del desert de Sonora, on les seves restes apareixen en diversos jaciments arqueol\xc3\xb2gics. Els humans foren tamb\xc3\xa9, probablement, els qui van introduir la guineu grisa a les Illes Santa B\xc3\xa0rbara, davant de les costes de Calif\xc3\xb2rnia. All\xc3\xa0 van donar lloc mitjan\xc3\xa7ant un acusat proc\xc3\xa9s de nanisme insular a la guineu illenca, la guineu grisa de les illes Santa B\xc3\xa0rbara, el c\xc3\xa0nid m\xc3\xa9s petit de Nord-am\xc3\xa8rica._NEWLINE_Les guineus grises s\xc3\xb3n mon\xc3\xb2games i s'aparellen a principis de la primavera. Uns dos mesos despr\xc3\xa9s les femelles pareixen un nombre variable de cries que maduren abans de l'any d'edat. Poden viure uns 8 anys, longevitat comuna en diverses esp\xc3\xa8cies de guineus. No hi ha un aut\xc3\xa8ntic dimorfisme sexual entre mascles i femelles, que nom\xc3\xa9s es diferencien per la menor grand\xc3\xa0ria d'aquestes."